Document ID: 31998D0582

31998D0582
L 281/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 6 октомври 1998 година
за изменение на Решение 97/80/ЕО на Комисията за въвеждане на разпоредби за прилагане на Директива 96/16/ЕО на Съвета относно статистическите изследвания на млякото и млечните продукти
(98/582/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Директива 96/16/ЕО на Съвета от 19 март 1996 г. относно статистическите изследвания на млякото и млечните продукти (1), и по-специално член 3, параграф 2 и член 6, параграф 1 от нея,
като взе предвид предложението на Комисията,
като има предвид, че Регламент (ЕИО) № 804/68 на Съвета от 27 юни 1968 г. относно общата организация на пазара на мляко и млечни продукти (2) определя условията, които се прилагат по отношение на маслото, предмет на системата за публична интервенция, и маслото, допустимо за субсидии за съхраняване в частни складове; като има предвид, че маслото, предмет на публична интервенция, трябва да е произведено директно и само от пастьоризирана сметана; като има предвид, че това условие не се отнася до маслото, съхранявано в частни складове; като има предвид, че за определени мерки, предвиждащи подпомагане на продажбите на масло на пазара на Общността и по-специално системата, посочена в Регламент (ЕО) № 2571/97 на Комисията (3), маслото трябва да е произведено директно и само от пастьоризирана сметана, за да бъде допустимо;
като има предвид, че големите количества масло, които получават субсидии от Общността във връзка с общата продукция, изискват да се създаде статистическа основа, която да е подходяща за мониторинг на различните типове масло и да може да вземе предвид гореспоменатото разграничение;
като има предвид, че с оглед осигуряване на доброто управление на Общата селскостопанска политика и по-специално на пазара на масло, Комисията изисква точни данни, представящи надеждна информация относно точното развитие на различните типове масло и други млечни продукти от жълта мазнина;
като има предвид, че Регламент (ЕИО) № 2658/87 на Съвета от 23 юли 1987 г. относно тарифната и статистическата номенклатура и Общата митническа тарифа на Общността (4) вече предвижда различните типове масло да бъдат класифицирани в съответствие с кода от комбинираната номенклатура, който се прилага по отношение на търговията; като има предвид, че с оглед последователното следване на този подход, е желателно да се следва същата класификация на маслото за събиране на статистическа информация за този сектор; като има предвид, че Решение 97/80/ЕО на Комисията от 18 декември 1996 г. за въвеждане на разпоредби за прилагане на Директива 96/16/ЕО относно статистическите изследвания на млякото и млечните продукти (5) следва да бъде изменено;
като има предвид, че въпреки това, на този етап за определени типове масло и други млечни продукти от жълта мазнина е достатъчно да се предвиди незадължително събиране и предаване на данни;
като има предвид, че Постоянният комитет за земеделска статистика (ПКЗС) не е дал становище в рамките на срока, посочен от неговия председател; като има предвид, че следователно мерките, предвидени в настоящото решение, трябва да бъдат приети от Съвета в съответствие с член 7 от Директива 96/16/ЕО,
ПРИЕ НАСТОЯЩОТО РЕШЕНИЕ:
Член 1
Приложения I и II към Решение 97/80/ЕО на Комисията се изменят, както е показано в приложението към настоящото решение.
Член 2
Адресати на настоящото решение са държавите-членки.
Съставено в Люксембург на 6 октомври 1998 година.

Labels: 17
19
6